Марко Ганчев
Българска черта

chitanka.info

Да, мойта българска черта ме тика

към тоя грях, комай първорожден:

със подозрението на скептика

да наблюдавам всичко покрай мен.

И вяра да отдавам трудновато

не само на стремления добри,

а в тях да се съмнявам и когато

твърдим, че са постигнати дори.

Но туй го върша не да ви уцеля

на злобата с отровната стрела

и да си шия пухена постеля

от вашите отрязани крила.

А правя го: до същата присъда

когато стигнете чрез опит ваш,

с пречистена душа готов да бъда

да ви раздам утеха и кураж.

1967

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.